**Актерлік өнердегі**

**«Сахналық пластиканың»**

 **маңызы**

Сахна өнері – қай ғасырда болмасын киелі болып саналғаны тарихтан мәлім. Ал актер мамандарын дайындау кезінде олардың дене қимылын меңгеру өте маңызды. К.С.Станиславский еңбегінде былай деген: «Мәселен, би билеп жүріп көрермен қауымға тұрыс қалпы (поза) мен ишаралық қол бұлғау арқылы сырттай көрсетуге машықтанған бишілер толып жатыр. Ондай бишілерге әсем қимыл мен қозғалыс, тек тек қимыл мен қозғалыс үшін ғана керек. Олар өздерінің биін ішкі мазмұнсыз етіп, мағынадан
жұрдай сыртқы пішінді ғана сомдайды. Одан да аталмыш актерлық шарттылықты, ишара мен тұрмыс қалыпты белгілі бір жанды мақсат пен ішкі тебіреністі ашуға бағыттауға тырысқанымыз абзал болар. Сонда ғана ишара жәй ишара болып қалмай, шынайы жемісті, мақсатқа сай әрекет болмақ». Бұл, актерлық жүйені санасымен ғана емес, бүкіл дене, яғни
тәнімен түсінудің маңызы зор екендігінің бір дәлелі деуге болады.

 Актерлық мамандыққа екінің бірінің жеңіл-желпі келе салуы – өнерді бағалай білмеудің, оның қадір-қасиетін түсіне алмаудың салдарынан туса ол өнер қасиетіне, өнер құдіретіне сызат түсірері сөзсіз. Актер алдымен, биологиялық құрылымнан тұратын табиғат иесі екенін ұмытпағаны жөн. Жалпы адамзаттың жаратылысы болмыс-бітімі – ортақ. Оның ішінде актер адамның жаратысылысы өзгеше болмыс, өзгеше құбылыс. Театр дегеніміз - актердің тәні мен жан-дүниесінің сахнадағы қозғалыстарының үйлесімділігінен туатын өнер. Актердың жаны мен тәні бір образды құрап, біртұтастанғанда ғана актер табысқа жетеді, шынайы өнер көрсете алады. Сахнадағы адам мен өмірдегі адамның айырмашылығы да осында. Актер көрерменді сендіріп, «жетекке алып, соңынан ертуі», күлдіруі немесе жүрегін елжіретіп, көзіне жас үйіруі қажет. Актер сөз бастамас бұрын Алдымен ойша, суреткерлік ақылымен жасайтын образын қиял әлемінде орнатады, сосын барып, көрерменнің санасын «сыйқырлап», жүрегіне жетуге тиісті шеберлік әдістерін, сахналық әрекеттерін, қимыл-қозғалыс,ишараттарын жан күйзелістерін, жүрегін «іске қосады». Бізді қоршаған өмір, театрмен салыстырғанда сан қырлы, күрделі екені даусыз. Бірақ театр да кей тұстарда өмірден күрделі боп кетеді. Театрдың өз заңдылықтары бар және мұнда уақыт мөлшерлі, қатаң тәртіппен бөлінген. Бір мезгілде театр қабырғасынан тыс, сыртта басқа уақыт жүріп жатады, ал сахнадағы, шымылдық ішіндегі – басқа уақыт. Сахнадағы өмір әдеттегіден әлдеқайда ықшам, сығымдалған. Жай өмірдегі ондаған жылдар сахнада жарты-ақ сағатқа сыйдырылады. Кейде сахнадағы екі-үш сағаттық өмірде тұтас бір ғасырға сыймайтын оқиғалар «өтіп» жатады. Өмірде адам өзімен-өзі. Әрине, кей кездерде жай адам өзге кісінің маскасының астында, бетпердемен де жүретін жағдайлар ұшырасады. Театрда одан да күрделі ситуациялар болып тұрады. Әр актердың өзінің жеке басының өмірі, мінез-құлқының ерекшеліктері, әр нәрсеге жеке көзқарастары, талғам-таразысы бар. Сөйте тұра ол сахнада басқа адамның өмірін «сүреді». Ойынға жұмсалатын оның бойындағы барлық күш-қуаты оның ішкі жан-дүниесінде, тәнінде, бет-ажарында болады. Актер сахнада бірнеше рөлде ойнайды, демек бірнеше адамның жан күйзелісін бастан кешіреді. Сөйте тұра ол бір ғана тәннің иесі. Ал, енді бірнеше адамның жан-дүниесін жалғыз тәнді бір адамның бойына қалай қабыстыруға болады? Бір қарағанда бұл өзі оп-оңай-ақ нәрсе болып көрінеді, дегенмен, ол өте күрделі құбылыс және мүмкін де емес, тіпті санаға сыймайтын сияқты.

 Сахна төрінде тұрған актердің мүсінінің сымбаттылығы әрі оның жүріс-тұрыстағы сипаты, кез келген ишарасы, көзқарас пен ишарттар тізбегі, ұлттық киім кию үлгісін сақтаудағы білімдарлық, сонымен қатар, сахнадағы би мен сайыс-төбелес кезіндегі татуласу мен кектесу, акробатика, музыка ырғағы мен өлшемі кәсіби шеберлікті шыңдап- дамытуда өте қажетті амалдар болып табылады. Бұл жөнінде, Ұлы ұстаз, сахна
пластикасының маманы, профессор А.Б.Құлбаев: «Сахна мамандарын дайындауда сыртқы қимыл-іс әрекетінің ішкі психологиялық тебірінісімен біте қайнаған сымбаттылық пен сұлулық әрекетінің бір арнада тоғысуы қазіргі өнер талабынан туындаса керек. Әсем қимыл-қозғалыс – актер шеберлігінің сымбаттылық сипаты. Ол, сахнадан актер рухының
тіршілігін әсем үлгіде сомдау үшін қажет» дей келе, «Сымбаттылықтың темір қазығы сыртқы қимыл-қозғалыс, ым-ишара, айшықты мәнерлілік бәрі астаса әрекет етіп, көрерменді сүйсіндірер сұлулыққа жол тартады да, өнер жайлы тартымды талғам- түсінікпен ұштасады. Ал, шындығында, сахнада актер ойынында, тілдің сөздік байлығы, дыбыстық гармониясы, грамматикалық жүйелілігі ғана емес, оның оқиға желісіндегі әр бір сәттегі қимыл-қозғалыстары, іс-әрекеттері, ым-ишаралары, ой-сезім айшықтары, жүріс-тұрыстары, киім киістері бәрі қабыса келіп, сымбаттылыққа, сұлулыққа ұштасуы қажет-ақ. Онсыз өнер киесі өнер иесіне жалынан сипатпайтыны хақ» деп, жақсы атап көрсеткен. Өнерпаздың көкейкесті мақсатына жету жолында кейіпкердің іс- әрекеті мен айла-амал қолданыстарында, тапқырлығында шек жоқ десек қателеспейміз. Мысалы, шығарманың (пьесаның) авторы драматург болатын болса, оны сахналаудағы, яғни, шығармашылық авторы қоюшы режиссер десек қателеспейміз. Дәл солай, сол спектакльде ойнайтын актерлардың да өз құқығы бар. Өкінішке орай, актер мамандарының пластика өнерін толыққанды меңгере алмай келе жатқандығы жасырын емес. Бұл жөнінде:«Алайда, сахна санаткерлерінің ең осал тұсы «адам тәнінің тіршілігін» сомдайтын сыртқы сымбат өрнегі – пластика өнерін жетік білмеуінде» - деп, профессор А.Б.Құлбаев өз мақаласында атап айтқан болатын. Сахналық пластика дегенде, көп нәрсені айтуға болады. Мысалы, «Пластика - Piastike» сөзі Гректің «сымбат» деген мағнаны білдіретін сөзі. Осы тұрғыдан алғанда сахналық пластика деп – актердің сахнадағы сымбат қимылы, көрікті де әсем жүрісі, ырғақты дене қозғалысын айтамыз. К.С.Станиславскийдің «Сөзді тән арқылы өткізу керек» деген сөзді бекер айтпаған.

Адам баласы қай жерде болса да, мейлі ол сахнада болсын, тіпті атта отырсын болмаса көлікте отырсын дене-қимылынсыз жүре алмайтыны анық.

Профессор, көрнекті театр режиссері М. Байсеркеұлы былай дейді: «Кейіпкерсындылықтан кейіпкержандылыққа тек қана әсем
қимылды саздың арнасынан ағылып ауысатын аталмыш әсемдік қимыл жан сарайының ажарын ашпақ; сонда барып әсемдік қимыл өз мағнасына ие болмақ». Яғни, «кейіпкерсындылық» көркем бейненің барынша сырттай бейнелеуді мақсат тұтса, «кейіпкержандылық» керісінше, актердің бейне жасау өз кейіпкерімен рухани тұрғыда біте
қайнасып кетуімен ерекшеленбек.

Олай болса актердің әсем қимылы – оның өнер шеберлігінің негізгі негізгі тұтқаларының бірі деуге болады.

**Пайдаланған әдебиеттер:**
1. К.С. Станиславский. Собр. Соч., в 8-и томах, «Искусство», 1955 – 1963 г.
2. И.Е.Кох. «Основы сценического движения», Л., 1970 г.
3. М.Байсеркеұлы « Сахна және актер» , «Ана тілі», 1993 ж.
4. А.Құлбаев «Сыр мен сымбат», «Мектеп-Болашақ», Алматы – 2005 ж.

 ***Ербол Тлеукенов,***

 ***Қазақ ұлттық өнер университеті***

***ПЦК «Актерлік өнер» мамандығының оқытушысы***